Verstappen wen voor ’n see van oranje ondersteunersFoto: Andrej Isakovic/AFP. Red Bull se Max Verstappen het vandag van begin tot einde in Oostenryk voorgeloop om sy derde agtereenvolgende sege – en die vyfde van die seisoen – te behaal. ’n See van Nederlandse F1-geesdriftiges getooi in oranje het trots toegekyk hoe hy sy voorsprong bo Mercedes se Lewis Hamilton tot 32 punte gerek het. Daarbenewens het Valtteri Bottas en Lando Norris se vertonings die 36-jarige verdedigende wêreldkampioen weg van die podium gehou nadat sy motor skade opgedoen het toe hy oor die randversperrings gejaag het. “Dit voel ongelooflik, die motor is briljant en die hele span het hulself uitstekend van hul taak hier in Oostenryk gekwyt,” het Verstappen gesê. Max Verstappen. Foto: Christian Bruna/AFP. Maar waar die Red Bull-renjaer sonder enige bekommernis na die wenstreep gejaag het, was daar hope aksie in sy tru-spieëltjie. Soos wat die renjaers om plekke gestoei het, het hulle mekaar van die pad gedwing. Sergio Perez – Verstappen se Red Bull-spanmaat – het vroeg probeer om vir Norris aan sy buitekant verby te steek, maar die McLaren-renjaer het verbete teruggeveg; net om homself ’n straf van vyf sekondes op die hals te haal. Perez is egter later in sy tweestryd met Ferrari se Charles Leclerc twee keer vir presies dieselfde oortreding gestraf. Ná vyf agtereenvolgende seges – die geruite vlag het in Azerbeidjan vir Perez geswaai – is Red Bull ongetwyfeld die span om dop te hou en hulle is ook 44 punte bó Mercedes in die spankompetisie. Maar soos wat hul spanbaas Christian Horner vroeër gewaarsku het, enigiets is nog moontlik. Holding all the cards ????@redbullracing take FIVE wins in a row in 2021 ????#AustrianGP ???????? #F1 pic.twitter.com/c5SP0HDDXs — Formula 1 (@F1) July 4, 2021